Source: http://www.danovecentrum.sk/clanok-z-titulky/dodatocne-danove-priznanie-k-dani-z-motorovych-vozidiel-toptema-dc-7-2017.htm
Timestamp: 2018-01-22 11:54:35+00:00

Document:
Ak daňovník po 31. januári zistil, že v daňovom priznaní neuviedol správne údaje alebo všetky vozidlá, ktoré boli predmetom dane, alebo uviedol aj vozidlá, u ktorých napr. zanikla daňová povinnosť, napraví túto chybu.
Dátum publikácie:7.7.2017
Ak daňovník po 31. januári zistil, že v podanom daňovom priznaní neuviedol správne údaje alebo všetky vozidlá, ktoré boli predmetom dane, alebo, naopak, uviedol aj tie vozidlá, u ktorých napr. zanikla daňová povinnosť, napraví túto chybu. Spôsob nápravy niektorej z uvedených chýb závisí od druhu pochybenia, v dôsledku ktorého daňovník má povinnosť podať alebo môže podať dodatočné daňové priznanie príslušnému správcovi dane.
Ak daňovník za zdaňovacie obdobie roku 2016 podával daňové priznanie k dani z motorových vozidiel, vyznačil na prednej strane tlačiva, že ide o podanie daňového priznania, pričom použil tlačivo, ktorého vzor bol ustanovený Opatrením Ministerstva financií Slovenskej republiky č. MF/21694/2014-725 zo dňa 12. novembra 2014.
Vzhľadom na to, že lehota na podanie daňového priznania podľa § 9 ods. 2 zákona č. 361/2014 Z. z. o dani z motorových vozidiel a o zmene a doplnení niektorých zákonov (ďalej len „zákon o dani z motorových vozidiel“) ustanovuje podanie tohto priznania do 31. januára po uplynutí zdaňovacieho obdobia, daňovník môže daňové priznanie podať hoci­kedy v rámci tejto zákonom ustanovenej lehoty. Daňovník však podá vždy iba jedno daňové priznanie, v ktorom uvedie všetky potrebné údaje o predmete dane – vozidle pre výpočet dane.
Ak daňovník podal daňové priznanie k dani z motorových vozidiel skôr, ako uplynul posledný deň lehoty na jeho podanie, a následne zistil, že v podanom daňovom priznaní nesprávne uviedol druh vozidla, čo malo za následok priradenie nesprávnej ročnej sadzby dane uvedenej v prílohe č. 1 k zákonu o dani z motorových vozidiel a v konečnom dôsledku aj nesprávny výpočet dane, mohol v rámci tejto existujúcej lehoty na podanie daňového priznania podať opravné daňové priznanie.
Tak ako nie je upravené podanie opravného daňového priznania v zákone o dani z motorových vozidiel, tak nie je v tomto zákone upravené ani podanie dodatočného daňového priznania. Predmetnú problematiku totiž zákon o dani z motorových vozidiel neupravuje. Podanie dodatočného daňového priznania k dani z motorových vozidiel je upravené v § 16 daňového poriadku, z ktorého jednoznačne vyplýva, že dodatočné daňové priznanie daňovník podáva až po lehote na podanie daňového priznania (riadneho). Obmedzujúcou je v prípade podania dodatočného daňového priznania lehota na jeho podanie, ktorá je na rozdiel od opravného daňového priznania priamo vymedzená v daňovom poriadku.
Dodatočné daňové priznanie má daňovník povinnosť podať, ak zistí, že daň má byť vyššia ako je uvedená v podanom daňovom priznaní. Lehota na podanie dodatočného daňového priznania je do konca mesiaca nasledujúceho po zistení, že daň mala byť vyššia ako bola uvedená v podanom daňovom priznaní. Daňovník v dodatočnom daňovom priznaní vyplní obdobie, ktorého sa toto dodatočné daňové priznanie týka, a v rovnakej lehote, v akej mal povinnosť dodatočné daňové priznanie podať, aj dodatočne priznanú daň zaplatí podľa § 16 ods. 2 zákona o správe daní.
Na povinnosť podať dodatočné daňové priznanie na vyššiu daňovú povinnosť sa vzťahuje päťročná lehota v nadväznosti na zánik práva vyrubiť daň alebo rozdiel dane podľa § 69 daňového poriadku.
Daňovník zistil 15. 3. 2017, že v daňovom priznaní nesprávne vypočítal daň, keďže v tomto daňovom priznaní opomenul uviesť vozidlo, ktoré sa začalo používať na podnikanie 28. 12. 2016 (daňová povinnosť vznikla 1. 12. 2016). Ako daňovník napraví uvedené pochybenie, ak k jeho zisteniu došlo až po zákonom stanovenej lehote na podanie daňového priznania?
Daňovník už podal daňové priznanie v zákonom stanovenej lehote do 31. januára 2017 a až následne 15. 3. 2017 zistil, že nesprávne vypočítal v daňovom priznaní daň, keďže súčasťou daňového priznania malo byť aj vozidlo, ktoré daňovník začal používať na podnikanie 28. 12. 2016 s tým, že daňová povinnosť podľa § 8 ods. 1 zákona o dani z motorových vozidiel vznikla 1. 12. 2016.
Dôsledkom tohto opomenutia bolo, že daňovník k ním vypočítanej dani za vozidlá, ktoré boli predmetom dane v zdaňovacom období 2016, nepripočítal aj pomernú časť dane za vozidlo, ktoré sa stalo predmetom dane 1. 12. 2016 a ktoré neuviedol v daňovom priznaní. Na nápravu tejto skutočnosti, ktorej výsledkom je vyššia daň, ako bola uvedená v daňovom priznaní, využije daňovník inštitút dodatočného daňového priznania. Dodatočné daňové priznanie je v takomto prípade daňovník povinný podať do konca mesiaca nasledujúceho po tomto zistení, t. j. do 30. 4. 2017, s uvedením obdobia, ktorého sa dodatočné daňové priznanie týka a v rovnakej lehote aj dodatočne priznanú daň zaplatiť.
Vyznačenie dátumu zistenia skutočnosti na podanie DDP
Dodatočné daňové priznanie daňovník môže podať, ak zistí, že jeho daň má byť nižšia ako bola uvedená v daňovom priznaní alebo daňové priznanie neobsahuje správne údaje. Dodatočné daňové priznanie daňovník v takomto prípade podá podľa § 16 ods. 4 písm. a) alebo c) daňového poriadku, najneskôr do piatich rokov od konca roka, v ktorom vznikla povinnosť podať daňové priznanie.
Vyplnenie dodatočného daňového priznania k dani z motorových vozidiel (praktický príklad)
Predmet dane – vozidlo evidované v ČR
Zdaňovacie obdobie pre daň z motorových vozidiel
Predpokladaná daň – pracovné cesty
Daň z motorových vozidiel a prerušenie odpisovania
Vozidlo evidované v Taliansku – daň z motorových vozidiel
Zaradenie, odpisovanie a daň z motorových vozidiel pri osobnom motorovom vozidle
Prenosné značky a daň z motorových vozidiel
Najčastejšie chyby pri podávaní daňového priznania k dani z motorových vozidiel
Daň z motorových vozidiel - základné informácie
Ročná sadzba dane u vozidla ťahač a náves na účely výpočtu predpokladanej dane

References: § 9
 § 16
 § 16
 § 69
 § 8
 § 16